SPOROČILO ZA JAVNOST

**V dobrodelni akciji V Kranju dobro v srcu mislimo zbrali 15.107,83 evra**

**Kranj, 4. februar 2025 – Mestna občina Kranj je v sodelovanju z Zavodom za turizem in kulturo Kranj, Zvezo prijateljev mladine Slovenije in Društvom prijateljev mladine Kranj že šestič organizirala dobrodelno akcijo *V Kranju dobro v srcu mislimo*. Akcija je potekala od 1. decembra 2024 do 22. januarja 2025, v tem času so izvedli več dogodkov, vanjo se je vključilo tudi nekaj društev, klubov in podjetij. Skupni znesek zbranih sredstev za pomoč posameznikom in družinam je letos dosegel dobrih 15.000 evrov.**

Prejemnike pomoči so predlagale **kranjske osnovne šole** (OŠ Orehek, OŠ Predoslje, OŠ Matije Čopa, OŠ Janeza Puharja, OŠ Helene Puhar, OŠ Jakoba Aljaža, OŠ Franceta Prešerna, OŠ Stražišče, OŠ Simona Jenka), **Center za socialno delo Gorenjske, enota Kranj** in **Društvo upokojencev Kranj**. Posamezniki so prispevali prek nakazil **Zvezi prijateljev mladine Slovenije** in **Društvu prijateljev mladine Kranj** ter s poslanimi sporočili SMS.

V času akcije se je zvrstilo več dobrodelnih dogodkov:

* [**Dobrodelno kuhanje in bazar**](https://www.kranj.si/dobrodelno-kuhanje-in-bazar-v-kranju-odlicno-obiskana), ki ga je organizirala Mestna občina Kranj skupaj s kranjskimi osnovnimi šolami (zbranih 1.206,82 evra),
* [**Postrizimo Kranj za dober namen**](https://www.kranj.si/postrizimo-kranj-za-dober-namen-uspesno-zakljucen), ki ga je pripravila Srednja ekonomska, storitvena in gradbena šola (zbranih 1.390 evrov),
* **Kranjska košarkarska klasika**, dogodek Košarkarskega kluba Triglav Kranj (donacija 300 evrov),
* **Nogometni turnir Kranj Open**, ki ga je organiziralo Športno kulturno društvo Mladi sveti Kranj in zbralo za akcijo 706,18 evra.

Pri akciji so z velikodušnimi donacijami sodelovala tudi številna podjetja: **Gorenjska banka d.d., Kranj, Komunala Kranj d.o.o., Kolodvor d.o.o., Don don d.o.o., Arriva Slovenija, Kron telekom d.o.o., Provia d.o.o., K&Z, svetovanje in razvoj d.o.o., Iskra ISD, Elektro Gorenjska, Metropola IN d.o.o., Rebolkop d.o.o. in Gostinsko podjetje Kranj d.o.o. (Valter).**

Na zaključni prireditvi je **župan** Mestne občine Kranj **Matjaž Rakovec** vsem donatorjem in organizatorjem dogodkov izročil simbolični ček z zneskom doniranih sredstev, nato pa je ček z zneskom zbranih sredstev v višini **15.107,83 evra** predal predsednici Društva prijateljev mladine Kranj **Jani Kovač** insekretarki Zveze prijateljev mladine Slovenija **Bredi Krašna**.

V šestih letih dobrodelnih akcij V Kranju dobro v srcu mislimo so s to akcijo zbrali **približno 135.000 evrov**, kar dokazuje, da ima Kranj res veliko srce.

»*Z dobrodelno akcijo V Kranju dobro v srcu mislimo smo zbrali sredstva, ki bodo mnogim polepšala življenje in jim omogočila boljšo prihodnost. Namen akcije ni zgolj številka na računu, tu gre za otroke, družine, posameznike, ki bodo zaradi vaše dobrote lažje zadihali in lažje stopili v nov dan*,« je na zaključni prireditvi povedal župan Mestne občine Kranj **Matjaž Rakovec**.

»*Sodelovanje v akciji ni zgolj finančno, temveč je izraz človečnosti, srčnosti in solidarnosti. Pokazali smo, da nam ni vseeno, da se zavedamo pomena skupnosti in da vsak od nas lahko prispeva k boljšemu jutri,«* je povedala **Petra Žibert** iz Zavoda za turizem in kulturo Kranj.

*»V Sloveniji mnogo ljudi živi pod pragom revščine. V Zvezi prijateljev mladine Slovenije podpiramo tovrstne dobrodelne akcije in naj poudarim, da je Kranj na tem področju zelo prizadeven. Hvala, ker se trudite in upam, da se prihodnje leto zopet snidemo,«* je povedala **Breda Krašna** iz Zveze prijateljev mladine Slovenije.

*»V društvu smo veseli, da smo že od začetka del dobrodelne akcije v Kranju dobro v srcu mislimo. Hvala vsem, ki ste prispevali sredstva h končnemu znesku,«* je prisotne nagovorila **Jana Kovač**, predsednica Društva prijateljev mladine Kranj.